
PILVI


Seurailin alati siirtyvää auringonsäteiden muodostamaa kuviota huoneeni seinällä. Olin ollut valveilla jo kauan pyörien levottomana sängyssäni. Odotin, ja samalla pelkäsin, puhelimeni herätyskellon kilisevää kalinaa.


Herätykseen asti olisin turvassa vanhassa tutussa todellisuudessa, mutta kellon soidessa uusi aika alkaisi eikä paluuta enää olisi. Tätä aamua olin odottanut pitkään sekä hartaasti tuntemuksien poukkoillessa kauhunsekaisesta paniikista aina hurmioituneeseen euforiaan.


Aivan liian pian kello varoitti aikeistaan tärisyttämällä ensin yöpöytääni. Se aloitti ilkeän pirinänsä vasta muutaman sekunnin kuluttua kuin valmistaen uhrinsa alistumaan kohtaloonsa. Kuuntelin hetken sen epävireistä kalkatusta ja käännyin vastentahtoisesti vaientamaan kimeän kilinän.


Hiljaisuus tuntui rauhoittavalta, mutta en siitä huolimatta pystynyt estämään palan nousemista kurkkuuni. Pakotin itseni ylös ja tein jokaaamuiset venyttelyrutiinini välittämättä etovasta olostani. Puin illalla silittämäni siististi laskostetut vaatteet ylleni ja katsoin itseäni peilistä. Omasta mielestäni näytin hyvältä sekä valmiilta aloittamaan lukion ensimmäisen luokan.


En valitettavasti ollut suosittu ikäisteni keskuudessa, vaikka olin mielestäni ihan mukiinmenevä tyyppi. En ymmärtänyt miksi minusta ei pidetty, sillä kukaan ei ikinä opastanut käyttäytymään oikealla tavalla tai kertonut mitä tein väärin. Se kyllä kerrottiin useasti, ettei minusta pidetty, mutta syy mielipiteeseen pysyi aina sen laatijalla.


Olin ehkä hieman outo ja sen pystyin aivan hyvin myöntämään sekä itselleni että kanssaihmisilleni. Huomasin monesti, etteivät ajanviettotapani kiinnostaneet muita saman ikäluokan nuoria ja sen vuoksi olinkin tottunut olemaan suurimman osan päivistäni yksin. Ei se minua niin suuresti häirinnyt, jos muut jättäisivätkin minut vain omiin oloihini. Silloin olisin enemmän kuin tyytyväinen, mutta eihän se ikinä niin mennyt. Aina jonkun piti ilmaista joko sanoilla tai teoilla, etten ollut suosittu.


Avasin sälekaihtimet ja päästin elokuun auringon huoneeseeni. Pölyhiukkaset leijailivat joka paikassa, vaikka olin juuri edellispäivänä tehnyt suursiivouksen koulun alkamisen kunniaksi. En pitänyt siivoamisesta, mutta pidin siitä, että oli siistiä. Se näkyi niin huoneessani kuin omassa pukeutumisessanikin.


Tarkistin vielä kerran, että kaikki tarvittavat tavarat olivat repussani säntillisesti oikeisiin lokeroihin järjestettyinä. En halunnut jäädä yhdenkään opettajan silmätikuksi heti ensimmäisestä päivästä alkaen vain sen tähden, etten ollut varmistanut kaiken tulleen pakatuksi.


Petasin sänkyni ja pitkien viimeistelyjen jälkeen istahdin jalkopäähän sen sinivalkoraidallisen päiväpeitteen päälle. Oli vielä armonaikaa jäljellä ennen kuin piti lähteä koulumatkalle ja kulutin sen pyörittelemällä peukaloitani hermostuneena.


Olin herännyt liian aikaisin, sillä en voinut mitenkään olettaa, ettei aamupalan syömisestä tulisikaan tällä kertaa yhtään mitään. Se oli omituista, sillä yleensä söin kuin hevonen. Minulla oli nälkä aamusta iltaan ja kelpuutin lähes kaiken, jota ravinnoksi pystyi kutsumaan. Hyvä ruokahaluni ei valitettavasti näkynyt ulkomuodossani millään lailla, sillä olin sekä lyhyt että laiha. Se oli huono yhdistelmä jo valmiiksi porukasta poikkeavalle.


Hermostunut katseeni vaelsi kehystettyyn valokuvaan huoneeni hyllyllä. Olin siinä ehkä enintään viisivuotias. Äitini otti sen, koska tilanteessa oli kuulemma jotain kuvauksellista. En sitä silloin kai ymmärtänyt, mutta nyt olen samaa mieltä.


Kävelen kuvassa pitkin kotikatuani varpaisiini tuijottaen. En muista itse tapahtumaa, mutta tunnistan kadun omaksemme sen tutuista rakennuksista sekä valtavista kuusipuista. Meillä oli tapana käydä äidin kanssa iltakävelyillä ennen iltapalaa ja tämä oli varmasti yksi niistä kerroista.


Palaan näihin vanhoihin aikoihin vähän väliä, vaikka en oikeasti edes muista niistä mitään. Olen kiitollinen äidille tämän pienen hetken ikuistamisesta, sillä lapsuuteni mielikuvat ovat rakentuneet sen varaan.


Eräs muistoistani on nämä iltaiset kävelyt äidin kanssa kahdestaan pitkin idyllisen asuinalueemme rauhallisia katuja. En ole varma ovatko reippailut vain mielikuvitukseni tuotetta ja kuvan kerta jäänyt ainoaksi, mutta en anna epäilyn laimentaa muistojen luomaa hyväolontunnetta.


Ennen kuvan ottamista äitini ilmeisesti käveli jonkin matkaa edessäni. Hän oli ehkä kääntynyt hoputtamaan minua ja nähnyt tilanteen taiteellisuuden. Minä yksin autiolla kadulla valtavan kokoisen mustan sadepilven kohotessa synkästi takaani kuin uhoten pimeää voimaansa.


Äidin mielestä kuva oli niin hieno, että hän teetti siitä valokuvan ja antoi yllätyslahjaksi eräänä arkisena maanantai-iltana. Hänelle se oli ainoastaan hieno kuva, mutta minulle se oli jotain vallan muuta. En sitä vielä silloin tietenkään tiennyt, mutta nyt se on tärkein esineeni päällä maan. Pelkään pyyhkiväni siitä pölyjä niin usein, että se katoaa olemasta. Katselen sitä aina, kun tarvitsen voimaa, olen allapäin tai ahdistunut. Voimatauluni toimii yhtä lailla myös silloin kuin olen iloinen tai toiveikas. En ole vielä kohdannut mielialaa, johon se ei vaikuttaisi eheyttävällä tavalla.


Äiti poistui pian kuvan antamisen jälkeen. Se on nyt muistoni hänestä, vaikka siinä on vain oma kuvani. Äidin lähdettyä elämästäni minä aloin muuttua. Ei muutos heti tapahtunut, mutta vuosien kuluessa käperryin yhä enemmän omaan kuoreeni, ja minulla oli koko ajan vähemmän kavereita seuranani. Ei se tavallaan haitannut, sillä en ollut sosiaalinen luonteeltani eikä yksinäisen tarvinnut sopia asioista muiden kanssa.


Oli minulla vielä yksi ystävä ja muutama kaverikin jäljellä. Tutustuin ainoaan ystävääni heti ensimmäisenä kesänä, jolloin muutimme tänne rauhalliselle pientalojen täyttämälle alueelle metsän keskelle.


Hänen nimensä on Suvi ja hän on minun paras ystäväni vieläkin. En ole varma olenko minä hänen, mutta hän on minun. Suvi nimittäin aloitti lukion jo viime vuonna ja uudet kuviot vetävät häntä puoleensa pelottavalla voimalla. Kyllä me vieläkin olemme viettäneet aikaa yhdessä, mutta paljon harvemmin kuin ennen.


Olen hieman huolissani viimeisen ystäväni menettämisestä, sillä hänestä on tullut minulle tärkein asia maailmassa. Äitini antaman kuvan jälkeen tietysti, ja tietysti äidin itsensä. Mutta äiti ei ole enää täällä. Ei hän siis kuollut ole, mutta ei hän ole täällä minun kanssani. Suvi on nyt tärkein ja oikeastaan ainoa läheinen, joka minulla on jäljellä. Isä asuu kanssani, mutta hän on jopa oudompi kuin minä. Ja eri tavalla, joten me emme ole paljon tekemisissä.


Vilkaisin kelloa todetakseni aikaa olevan vielä ruhtinaallisesti jäljellä. Nousin ylös sängynlaidalta ja kävelin huoneeni toiseen päätyyn järjestelemään itse kasattuja pienoismallejani.


Kokoelma oli mielestäni upea ja oli sääli, ettei kukaan paitsi Rita ollut nähnyt sitä ennen. Hän tietenkin kehui sen maasta taivaisiin, mutta uskoin siinä olleen hippunen puolueellisuutta.


Suvi oli Ritan lisäksi ainoa, joka oli ikinä vieraillut huoneessani, mutta hänen huomionsa ei niinä kertoina keskittynyt kokoelmaani, vaan lukuisiin muihin silmäkulmia nostattaviin yksityiskohtiin omalaatuisessa huoneessani.


Erikoinen luonteenlaatuni yhdistettynä vapaa-aikaan sekä runsaaseen kuukausirahaan poikii ilmeisesti tämän kaltaisia lopputuloksia. Olen itsekin todella ylpeä ainutkertaisesta luomuksestani ja palaisin halusta esitellä sitä vieraille.


Pienoismallikokoelmani valtaa ainoastaan murto-osan suuresta huoneestani ja vähintään yhtä mahtava on villin lännen maisemiin sijoittuva junaratani sekä luonnollisen kokoinen Darth Vader nukkeni.


Eniten pidin kuitenkin led-valoja täyteen upotetusta katostani, jonka saan muodostamaan minkä tahansa tähtikuvion internetin rajattomasta valikoimasta.


Se ei silti mitenkään kalpene erikoisikkunalleni, johon pystyn heijastamaan lähes minkä tahansa kuvion tai maiseman. Iltaisin ikkunassani loistaa useimmiten takkatuli, mutta päivisin pidän sen tavallisena lasina ja ihailen paratiisimaista takapihaamme.


Lopetin pienoismallien järjestelyn ja kävelin ikkunan viereen korotetulle nojatuolille, jossa vietin usein aikaani katsellen takapihan antaumuksella hoidettuja istutuksia.


Olin jo heinäkuun puolesta välistä asti toivonut, että Suvi kävelisi kanssani uuteen kouluun ikään kuin turvaksi, vaikka en minä turvaa tarvinnut. Olin tottunut tulemaan toimeen omillani, mutta olisi vain ollut niin kovin mukavaa kulkea kaverin kanssa samaa matkaa.


Tarkemmin ajatellen olisi ehkä pitänyt soittaa Suville ja kysyä matkaseurasta. En kai vain väärän vastauksen pelossa ollut uskaltanut. Oli varmasti mukavampi elää toivossa kuin saada selville epämiellyttävä totuus, joka olisi tällä kertaa toteutunut torjumisen muodossa.


Lapsuuden ihastusten sanotaan haihtuvan kuin savuna ilmaan, mutta niin ei tapahtunut omalla kohdallani. Kun ymmärsin olevani poika ja Suvin tyttö, olen ollut korviani myöten rakastunut häneen eikä se tunne ole ainakaan tähän päivään mennessä haihtunut mihinkään. Suvi ei tietenkään tiedä tästä mitään, mikä on taas yksi asia, joka olisi pitänyt kertoa. Uskallus ei vain ole ikinä riittänyt ja ruoskin itseäni päivittäin pelkuruudestani.


Nousin pehmeän laiskalinnani suojasta ja suunnistin suorinta tietä hyllykölleni hakemaan turvaa kuvastani. En ollut varma oliko kuva ainoastaan kuva, sillä väittäisin näkeväni siinä jonkinlaisen ennustuksen ja olen keksinyt erilaisia tulkintoja riippuen omasta mielentilastani.


Yhdessä niistä pilvi yläpuolellani on kuin suojelusenkelini, joka kaitsee ja tasoittaa kuopat tieltäni. Useimmiten kuitenkin näen mustan pilven uhkaavana valmiina hyökkäämään pienen ja heikon kimppuun. Raukan, joka vaeltaa yksin suuressa maailmassa vailla aikuisen turvaa.


Yritän olla ajattelematta jälkimmäistä sen ahdistavan tunnelman vuoksi ja keskittyä valoisampiin ajatuksiin. Aina se ei vain onnistu ja pahin mahdollinen tapahtumien kulku hiipii pilaamaan mielenrauhani.


Asetin kuvan takaisin hyllylle ja vakuutin itselleni kaiken menevän hyvin. Hyviä asioita tapahtuu, kun niitä vain kutsuu luokseen ja uskaltaa luottaa korkeampaan voimaan.


Tällä kertaa en ehkä kutsunut pelastusta riittävän tehokkaasti, sillä aamu oli juuri luisumassa kohti katastrofia. Huomasin kauhukseni kellon käyneen salakavalan nopeasti ja aikatauluni räjähtävän käsille. Minulle kävi usein tällä tavalla, että jäin harhailemaan ajatuksiini ajantajun hävitessä kokonaan. Aika vain kului, kunnes olin auttamatta myöhässä jostakin sovitusta.


Juoksin alakertaan tervehtimään isää, joka jo pelasi tietokoneellaan. Oli ehkä pelannut koko yön niin kuin useimmiten teki. En katsonut tarpeelliseksi paheksua hänen toimintaansa, vaan ilmoitin lähteväni ja palaavani kotiin heti koulun jälkeen. Isä sanoi jotain, josta en saanut selvää ja käänsi katseensa takaisin vilkkuvaan monitoriin. Haikein mielin suljin oven ja lähdin kohti uutta vaihetta elämässäni.


Väistin reiän kotikatumme asfaltissa ja tervehdin omissa ajatuksissaan ruohoa leikkaavaa naapurin miestä. Hän pujotteli omenapuiden väleissä, mutta sammutti leikkurinsa ja toivotti minulle hyvää ensimmäistä koulupäivää.


Ihmettelin miten hän tiesi koulujen alkavan tänään. Emme me tunteneet toisiamme, vaan ainoastaan tervehdimme katseiden kohdatessa, niin kuin hyvien naapurien tulee tehdä.


Yritin kävellä mahdollisimman nopeasti, sillä en missään tapauksessa halunnut myöhästyä. Pyörällä ei olisi edes kiire, mutta en koskaan polkenut. En tiedä miksi, mutta en jostain syystä pitänyt siitä. Epäilin kaatuneeni joskus pahasti ja siitä syntyneen trauman takia pyörä oli jäänyt autotalliin nurkkaan.


Se oli harmillista, sillä ei tehnyt hyvää joukkoon sopeutumiselle kaikkien muiden ajaessa kilpaa puistoon. Minä saavuin kaikkialle yleensä vasta muiden jo tehdessä lähtöä jonnekin muualle. Siis silloin joskus, kun minulla vielä kavereita oli. Ehkä joidenkin kohtalo oli olla yksin eikä kirjoitetulle mahtanut yhtään mitään. Niin minä epäonnistumiseni itselleni selitin.


Korjasin reppuni asentoa, joka tuntui oudon kevyeltä ennen ensimmäistä koulupäivää. Tietenkin, olihan kirjat vielä saamatta. Olin tottunut kantamaan painavaa reppua ja useimmiten kuljetin ylimääräisiä kirjoja tehdäkseni repun riittävän raskaaksi.


En tiedä miksi, mutta tuntui järkevältä koulia itsensä riittävän vahvaksi kantamaan painavaa reppua. Jokin käski minun tehdä niin ja minä tein.


Siirryin pyörätieltä metsäpolulle, mikä tekisi matkani lyhyemmäksi sekä mielenkiintoisemmaksi. Hyppelin ketterästi kivien ja kantojen yli eivätkä huolet painaneet enää kapeita hartioitani. Olin kuin kotonani metsässä ja pidin itseäni onnekkaana asuessani kivenheiton päässä suuresta korvesta.


Olin varma, että vietin enemmän aikaa metsässä kuin kukaan ikätoverini. Olen äitini ottamasta kuvasta lähtien tutkinut näitä maastoja, etsinyt kaikki kallionkolot ja autiotalot, purot ja suonsilmäkkeet. Tunnen tämän metsän kuin omat taskuni ja rakastan sitä ehkä jopa enemmän kuin oikeaa kotiani.


Hyppäsin ojan yli takaisin pyörätielle ja varmistin tien olevan vapaa alamäkeä kiitävistä maastopyöristä. Jäin tien reunalle solmimaan auenneen kengännauhani ja kuulin pian takaani tuttuakin tutumman äänen.


– Moi Taneli, iloinen ääni kutsui minua. Varmasti ymmärrätte, ettei tuollainen nimi ollut hyväksi jo muutenkin sosiaalisesti rajoittuneelle pienikokoiselle ja aralle pojanraasulle.


Yritin saada ihmiset käyttämään Tanelin sijaan Tanea ja jotkut niin tekivätkin, mutta ei tämä yksi. Hän ei ollut ikinä ymmärtänyt perusteluja pyynnölleni, sillä nimellä ei kuulemma ollut minkäänlaista merkitystä.


Olin yrittänyt selittää sen varmasti olevan juuri niin, jos näyttää tuolta. Jos taas näyttää tältä, niin merkitys on suurempi kuin kauniit ja komeat kykenivät edes aavistamaan.


Suvi ei sitä uskonut, vaan oli ottanut tavakseen tökkiä minua päähän selittäen korean ulkokuoren merkitsevän häviävän vähän ja kauneuden olevan loppujen lopuksi täällä sisällä.


En vaivannut Suvin kryptisillä vertauskuvilla päätäni sen enempää, vaan kiitin jotakin suurempaa voimaa toivomukseni täyttämisestä ja käännyin kohtaamaan parhaan ystäväni, sekä elämäni rakkauden, oli se kuinka yksipuolista tahansa.


Olin iloinen enkä ymmärtänyt miksi aina epäilin Suvia. Ei hän ollut koskaan antanut siihen aihetta, vaan vaikutti aina vilpittömän iloiselta tavatessaan minut eikä tämä kerta tehnyt poikkeusta.


– Moi! Mitä kuuluu, hän kysyi saatuaan minut kiinni ja halasi minua tuttavalliseen tapaansa. Pidin siitä niin kovasti, etten olisi halunnut päästää irti.


– Kiitos! Ihan hyvää, vastasin lyhyesti ja Suvi jäi hymyilemään kysyvästi. – Jännittääkö, hän kysyi pieni virne kasvoillaan. – Ehkä vähän, vastasin yrittäen vaikuttaa itsevarmalta.


Lähdimme kävelemään alas metsän halkaisevaa hiekkaista pyörätietä Suvin jatkaessa juttelemista minunkin puolestani. Hän kyseli kuulumisiani ja antoi neuvoja tulevan opinahjoni käytännöistä.


Suvin huolenpito teki mieleni raukeammaksi ja rakastin olla hänen seurassaan. Suvi oli aina hyvällä tuulella enkä muista hänen murjottaneen ikinä mistään. Hän kai piti elämästä ja elämä hänestä.


– Mikä on? Olet jotenkin tavallistakin hiljaisempi, Suvi kysyi hetken kuluttua. – Ei kai mikään, vastasin välinpitämättömän neutraalisti.


– Ihan oikeasti! Haluaisin tietää, hän kysyi uskomatta itsevarmaksi naamioitua vastaustani. – Onko sinulla kaikki hyvin, hän jatkoi uteluaan hieman huolestuneena.


Olisin halunnut Suvin ymmärtävän, kuinka paljon kaipasin hänen seuraansa joka ainut päivä. Halusin epätoivoisesti saattaa Suvin tietoisuuteen, kuinka kiduttava ikävä oli raastanut sisintäni koko erossa viettämämme kesän ja kaipuu ainoastaan paheni näiden harvojen kohtaamisten aikana.


Samaan aikaan ymmärsin Suvin haluavan elää omaa elämäänsä enkä aikonut epätoivoisesti takertua toiseen ihmiseen. Totuuden nimissä paloin halusta liimautua Suvin kylkeen kiinni, mutta pelkäsin sen ajavan hänet luotani lopullisesti


Päätin rohkaistua ja sanoa sanottavani, mutta aloittaessani tunnustukseni kuulin pahaenteisen pörinän takaamme. Ei mennyt silmänräpäystäkään, kun yksi aikakautemme vitsauksista pärähti paikalle tuulispään lailla.


– Hyppää kyytiin, kuulin moottoriratsun avonaisesta ikkunasta ja Suvi katsoi minua kysyvästi. – Taidan kävellä Tanelin kanssa, Suvi yllättäen vastasi ja sai odotukseni taivaisiin.


– Ai tuonko kanssa vai, Suvin poikaystävä kysyi halveksivasti korvia särkevän basson säestämänä. Kai se nyt osaa itsekin kävellä. Hyppää kyytiin nyt, hän kehotti ja taputti istuinta vierellään.


– En taida, Suvi epäröi ja katsoi minua uudestaan kuin lupaa pyytäen. Näin Suvin silmistä, kuinka kovasti hän halusi hypätä katukiitäjän kyytiin, joten päätin olla ritarillinen.


– Mene vaan! Minä tulen perästä, kehotin vastentahtoisesti ja tyydyin pelkurinosaani lausumatta vastalauseen tapaistakaan.


– Oikeastiko? Olet paras, Suvi kiljahti ja hyppäsi kuljettajan viereen halaten tätä ennen liikkeelle lähtöä.


Pakokaasun haju jäi leijailemaan vielä pitkäksi aikaa metelin kaikottua ja purin hammasta yrittäessäni kestää häviön aiheuttaman katkeruuden kirvelyn. Pudistelin tarpeettoman nopean kiihdytyksen heittämät ravat vaatteiltani ja olin varma kuljettajan tehneen tuhotyön tahallaan.


Ehdin koululle muutamaa minuuttia ennen yhdeksää ja piha oli täynnä ikäisiäni nuoria. Osa vaikutti olevan aivan yhtä eksyksissä kuin minäkin ja yritin etsiä vanhoja tuttuja, joita minulla oli sentään muutama jäljellä.


Enimmäkseen sain kavereita muista hyljeksityistä, jotka etsivät kohtalotovereita lievittämään yksinäisyyttään. Minun kohdallani nämä olosuhteiden pakosta solmitut kaverisuhteet eivät seuranneet vapaa-ajalle. Oli silti helpotus, että sain niistä apua koulun epämiellyttäviin välitunteihin.


Epätoivoinen katseeni piirsi koulun pihaa sivulta toiselle, pyörätelineistä etuoven kautta alapihan mopoparkkiin asti enkä löytänyt ainuttakaan tuttua kasvoa.


Piha oli täynnä ikäisiäni nuoria, mutta jokainen oli ainoastaan naamatuttu enkä löytänyt yhdestäkään kaipaamaani turvaa.


Ikuisuudelta tuntuneen tähyilyn jälkeen löysin etsimäni henkilöt ja kävelin rohkeasti heidän eteensä esittäen aivan jotain muuta kuin todellisuudessa olin.


– Moro Tane! Ei sinua ole näkynyt koko kesänä, Miro ihmetteli ojentaessaan kätensä kuin keski-ikäinen setämies.


– Matkusteltiin joka puolella Eurooppaa emmekä käyneet kotona kuin kääntymässä, valehtelin sujuvasti ja kättelyn sijaan kopautin nyrkilläni Miron kämmentä.


– Siistiä! Me emme käyneet muuta kuin rannalla. Missä kaikkialla te kävitte, Arto kysyi ihaillen kosmopoliuttani.


– Vähän joka paikassa tuli vierailtua, mutta enimmäkseen vaunuilimme emmekä viettäneet kuin vähän aikaa paikallamme, keksin nopeasti.


Tiesin maalanneeni itseni nurkkaan ja tarkentavat kysymykset paljastaisivat kertomukseni aukot aivan varmasti. Tällä kertaa laumakäyttäytyminen kuitenkin pelasti nahkani, sillä koko koululaisjoukko lähti äänettömän signaalin seurauksena kuin yksissä tuumin pääovien kautta sisälle. Huokaisin helpotuksesta, sillä säästyin keksimästä lisää valkoisia valheita eivätkä kulissini sortuneet ainakaan heti ensinäytöksen aikana.


Lähdimme kiltisti muiden perässä, vaikka emme edes tienneet mihin mennä. Toivoin kavereillani olevan jonkinlainen käsitys oikeasta suunnasta, sillä en ollut ikinä käynyt tässä koulussa, vaikka olin kulkenut sen ohi lukemattomia kertoja.


Viime lukukaudella järjestettiin tutustuminen, mutta olin juuri silloin poissa eikä toista tilaisuutta tullut. Pelkäsin näiden kahden olevan aivan yhtä hukassa, mutta oli silti paljon parempi olla eksyksissä kaverien kanssa kuin yksin.


Aula suodatti nopeasti vanhemmat opiskelijat ja vain me, jotka emme tienneet minne mennä, jäimme pyörimään paikallemme osoittaen tietämättömyytemme.


– Ekaluokkalaiset tänne, joku huusi ja taakka hartioillani keveni. En tiedä mitään pahempaa kuin olla vain ihmisten joukossa tietämättä mitä tehdä.


Tutun näköinen opettaja viittoili koko porukan mukaansa auditorioon ja innostuneen rynnimisen jälkeen onnistuin istumaan viimeiselle paikalle käytävän viereen. Penkkirivi tuli täyteen ja Miro joutui seuraavalle riville kauaksi meistä, mutta se ei vaikuttanut häntä juuri hetkauttavan. Itse olin tyytyväinen, ettei rivinvaihto osunut omalle kohdalleni enkä päätynyt tuntemattomien seuraan.


Yritin saada asentoni mahdollisimman mukavaksi ihmisjoukon keskellä ja keskittyä ohjaajan opetuksiin parhaan kykyni mukaan. En nimittäin halunnut enää olla yhtä hukassa kuin aulan kaaoksessa aivan hetki sitten.


***


Koulupäivä sujui nopeammin kuin olin uskaltanut odottaa ja kotimatkalla pystyin jo hengähtämään helpotuksesta. Päivän aikana kävimme läpi luokattoman opiskelun sääntöjä, ja opettajat esittelivät meille koulun sokkeloisia käytäviä.


Luokaton opiskelu ei tulisi tuottamaan ainakaan itselleni minkäänlaisia vaikeuksia, vaikka soraääniä oli kuulunut yhden jos toisen suusta. Ei se varmasti sopinut jokaiselle, mutta pidin siitä, että sain vaikuttaa koulutukseni sisältöön. En vieläkään tiennyt mitä haluaisin isona tehdä, mutta uskoin vakaasti ajan ratkaisevan tämän tilapäisen ongelman. Siihen asti yritin vain pärjätä kaikissa aineissa mahdollisimman hyvin.


Arto käveli kanssani kotiin Miron lähdettyä kaupungille uusien ystäviensä kanssa. En uskonut hänen viettävän aikaansa kanssamme, mutta Arton seura riitti minulle vallan mainiosti.


Arto ihmetteli missä pyöräni oli, mutta talutti omaansa rinnallani koko matkan. Se oli yllättävää ja uskalsin odottaa tämän kaveruuden jatkuvan pakollista pidempään. Me jopa sovimme näkevämme aamulla läheisessä puistossa, joka oli sopivasti molempien reittien varrella.


Olin niin yllättynyt ja iloinen pitkälle jatkuneesta kaveruudesta, että lupasin alkaa kulkea hänen kanssaan koulumatkat joka päivä. Ei järjestelyssä olisi ollut mitään ongelmaa matkan taittuessa kävellen, mutta valitettavasti näin ei ollut. En tiedä miksi lupauduin moiseen hulluuteen, mutta halusin olla sanani mittainen mies. Tiesin tämän olevan taas yksi niistä näkymättömistä risteyksistä, joissa määriteltiin elämäni suunta ja halusin kuulua porukkaan enemmän kuin mitään muuta.


Olin jo ensimmäisenä koulupäivänä ollut enemmän tekemisissä ihmisten kanssa kuin olin ollut koko kuluneena kesänä. Pidin tunteesta ja halusin kokea sen uudestaan enkä julistautunut vielä hukatuksi sieluksi.


Kävelin kotikatua kohti taloamme tervehtien samaa naapurinmiestä, joka aamulla leikkasi ruohoa. Nyt hän trimmasi pensaita omituisen näköisellä pitkävartisella sahalla. Hänellä oli hyvin hoidetun näköinen piha ja nurmikko oli aina kuin juuri leikattu. Lumet hän tapasi kolata vielä sateen jatkuessa eikä katolla ollut ikinä muutamaa lehteä enempää roskaa. Kaikki oli siististi hoidettu, mutta ei silti niin hyvin kuin meillä. Meillä kävi puutarhuri apureineen, joten kisa ei ollut reiluimmasta päästä.


– Moi, huusin naapurille ja hän heilautti kättään vastaukseksi ja paneutui takaisin askareisiinsa.


Saavuin kotipihallemme ja huomasin Ritan auton tallin oven edessä. Hän on meidän taloudenhoitajamme, jota ilman emme pärjäisi varmasti viikkoakaan. Rita käy kaupassa, tekee ruuat ja siivoaa muutaman kerran viikossa. En yleensä paljon puhu hänen kanssaan, mutta sanoisin silti meidän olevan läheisiä. Rita pitkälti hoitaa puhumisen ja minä taas kuuntelun. Tämä roolijako sopii minulle paremmin kuin hyvin.


Puhdistin kenkäni rappurallin harjoissa ja kaivoin avaimen taskustani. Meillä oli tällainen -90 luvun rinnetalo, joita oli paljon näillä seuduilla. Se näytti pieneltä kadulle päin, mutta oli oikeastaan aika suuri. Yläkerrassa sijaitsi keittiö, olohuone, vessa sekä makkarini. Alakerta taas oli isän valtakuntaa eikä sieltä puuttunut muuta kuin jääkaappi. Se oli tavallaan hyvä, koska muuten isä ei välttämättä poistuisi ikinä mihinkään.


Talosta pöllähti herkullisen ruuan tuoksu ja mahani murahti pelkästä ajatuksesta. Rita oli loistava kokki ja söin mielelläni hänen ruokiaan. Hyvästä ruokahalustani huolimatta olin tosiaan todella pienikokoinen ja se kiusasi minua, sillä olin aina ollut yksi luokkani lyhyimmistä. Tänään jouduin ikäväkseni huomaamaan, että olin oman ryhmäni lyhin, niin pojista kuin tytöistäkin.


En ollut paljoa yli 160 senttiä pitkä ja painokin huiteli siellä viidenkympin korvilla. Ehkä joskus painui hieman allekin. En ole varma, koska en käynyt vaa’alla pahoittamassa mieltäni. Riitti, kun kerran vuodessa terveydenhoitaja ilmaisi huolensa pienestä koostani. Se kyllä harmitti, mutta en voinut ominaisuudelleni yhtään mitään. Terveydenhoitaja kannusti syömään enemmän, mutta kyllä minä söin. En tiedä minne kaikki ruoka meni, mutta kyllä minä söin.


– Moi Rita, tervehdin kävellessäni keittiön ohi ja Rita säikähti niin, että oli kaataa kastikekulhon liedeltä.


– Moi Tane, hän kuitenkin vastasi iloisesti ja rauhoittui huomatessaan sen olevan vain minä eikä murtovaras pahat mielessään.


– Mene pesemään kätesi ja tule sitten takaisin. Tämä on aivan pian valmista, Rita käskytti kuin omaa poikaansa.


Toimin mielihyvin ohjeiden mukaisesti, sillä pidin Ritan matamimaisesta komentelusta. Se oli hänen tapansa kommunikoida ja tapakoulutuksen järkkymättömyys teki oloni turvalliseksi. Kaikki eivät varmasti pitäneet tyylistä, mutta minulle se sopi.


Rita ei ainakaan alkujaan ollut suomalainen, mutta puhui kieltä ymmärrettävästi. Hänellä oli voimakas aksentti, mutta lausuminen oli parantunut ajan kuluessa. On tietenkin täysin mahdollista, että olen vain oppinut ymmärtämään hänen puhetapaansa. Se ei ollut ihme, sillä Rita oli hoitanut meitä jo vuosikausia. Hän oli täällä jo silloin, kun äitikin asui kotona ja olin itse aivan pikkupoika.


Kutsun jälkeen kävin pöydän ääreen, johon Rita oli jo kattanut kaiken valmiiksi. – Miten koulu sujui, hän kysyi istuuduttuaan vastapäätä.


– Aika kivasti itseasiassa. Tulin Arton kanssa samaa matkaa takaisin kotiin ja menen hänen kanssaan kouluun huomenna, vastasin iloisen ylpeänä.


– No, sepä mukavaa, Rita vastasi ilmiselvästi yllättyneenä pitkästä vastauksestani ja sosiaalisesta kanssakäymisestäni ikätovereideni kanssa.


Söin hyvällä ruokahalulla ja otin lisää. En puhunut enää mitään, mutta Rita jäi istumaan seuraani ja piti taukoamatonta puheensorinaa yllä. Hän oli jo oppinut tuntemaan minut. En puhunut paljoa eikä hän minua siihen pakottanut.


– Onko isää näkynyt, kysyin kuitenkin levittäessäni margariinia näkkileivän päälle. – Kävi hän hakemassa energiajuoman ja painui saman tien takaisin kammioonsa, Rita tuhahti.


Rita ei arvostanut isääni tipan vertaa eikä mitenkään tukahduttanut tunteitaan. En minäkään arvostanut, mutta olin jo antanut isälle anteeksi ja hyväksynyt hänet omalaatuisena persoonana. Ei isä ole aina ollut tuollainen pystyyn kuollut peliriippuvainen, vaan tepastellut onnistumisen kaltevalla pinnalla samassa rintamassa vertaistensa ympäröimänä.


Isä oli ollut aikanaan lahjakas urheilija sekä kiitettävien arvosanojen opiskelija, jolta ei kunnianhimoa ollut puuttunut. Hänen tavoitteenaan oli päästä lääketieteelliseen ja opiskella aina kirurgiksi asti.


Tavoite ei pienellä kotipaikkakunnalla onnistunut, joten isä muutti kaupunkiin heti ensi tilaisuuden ilmaannuttua. Yksin hän ei seikkailuilleen lähtenyt, vaan nappasi mukaansa kylän kaunottaren, josta oli tuleva rakas äitini.


Isä menestyi ensimmäisissä pääsykokeissa oikein hyvin, mutta sinä vuonna hänenlaisiaan oli ollut liikaa eikä tullut valituksi tiedekuntaan. Isä kuitenkin sisuuntui tästä harmittavasta takaiskusta ja päätti tehdä kaikkensa ollakseen vieläkin parempi uusintayrityksellä.


Isä opiskeli kaiken vapaa-aikansa varmistaakseen sisäänpääsyn tulevissa pääsykokeissa ja kieltäytyi huvitteluista vain työskennelläkseen kaupankassalla sekä päntätäkseen tarvittavat tiedot päähänsä.


Seuraavan kevään koitoksessa isä nousi huippusijoille, mutta sinä vuonna hänen kaltaisiaan ei valittu lainkaan, joten isä jäi rannalle ruikuttamaan. Toistuvat takaiskut masensivat vahvimmankin, mutta isä ei suostunut luovuttamaan. Hän jatkoi työskentelyä kaupankassalla eikä lopettanut pääsykokeisiin valmistautumista ennen kuin äiti ilmoitti olevansa kuudennella kuulla raskaana.


Se oli isälle huonosta ajoituksesta huolimatta toiveiden täyttymys, sillä hän oli aina halunnut oman perheen lapsineen ja koirineen. Vaikeaan tilanteeseen ajautunut nuoripari päätti keksiä keinot selviytyä tavalla tai toisella.


Olosuhteet huononivat entisestään, kun putkahdin maailmaan pahasti keskosena. Isä ja äiti viettivät kaiken aikansa sairaalassa kaappini vierellä, mutta vahvistuttuani riittävästi äiti jatkoi opiskeluaan ja isä jäi hoitamaan minua kotiin pistäen omat haaveensa jäähylle.


Unelmien kaatuminen otti koville, mutta viimeinen naula arkkuun oli äidin valmistuminen sekä työelämässä menestyminen. Ei isä ollut kateellinen, mutta huippuviran seurauksena äiti joutui matkustelemaan paljon ja isä jäi kasvattamaan pientä poikaansa yhdessä kotiapulaisensa kanssa.


Muodonmuutos sosiaalisesta menestyjästä syrjäytyneeseen peliriippuvaiseen oli edennyt aina vaan pidemmälle ja ihmettelin, että isä oli edes tullut ylös Ritan hääräillessä keittiössä. Se oli harvinaista, sillä isä ei pitänyt ihmisistä edes sitä vähää mitä minä ja joskus pelkään kulkevani samaa reittiä kohti kadotusta.


Nousin pöydästä syötyäni ja olin laittamassa astioita koneeseen. –Anna olla! Minä hoidan ne! Sinulla on varmasti jotain tärkeämpääkin, Rita käski ja silitti poskeani. Ei minulla ollut mitään tärkeämpää, mutta lähdin silti ruuasta kiittäen.


Kävin makaamaan sängylleni ja otin puhelimen reppuni sivutaskusta. Harkitsin hetken ja kirjoitin Suville: ”Mennäänkö näköalapaikalle?”


Kävimme usein siellä Suvin kanssa vain tuhlaamassa aikaamme. Se oli yksi kallio tässä lähellä, josta näki koko uinuvan kaupunkimme. Ennen siellä kävi paljonkin porukkaa, mutta puiden kasvettua näköalan eteen, ihmiset etsivät uuden lempipaikkansa.


Pitkällisten lahjontayritysten jälkeen onnistuin suostuttelemaan puutarhurimme kaatamaan puut pois maisemaa pilaamasta. Se ei kai ollut luvallista, mutta en jäänyt siitä kiinni. Nyt näköala on taas komea ja mikä parasta, muut eivät ole löytäneet sitä uudestaan. Nyt se on kokonaan minun sekä Suvin.


Katselin huoneeni kattoa ja odotin puhelimeni piippaavan, sillä ei ollut paljoakaan tekemistä Ritan tehdessä kaikki kotityöt. Enkä minä totta puhuen osannutkaan tehdä mitään. Ei kai se kovin vaikeaa voinut olla, mutta en ollut ikinä opetellut.


Läksyjä ei tullut vielä ekana päivänä enkä muutenkaan saanut paljoakaan aikaa kulutettua niihin. Olin aina ollut hyvä koulussa ja sain useimmiten kiitettäviä. En omasta mielestäni tehnyt kovastikaan töitä menestymisen eteen, mutta olin kai tehnyt riittävästi alusta asti. Se hyvä puoli hiljaisessa sosiaalisessa elämässä oli, että jäi reilusti aikaa tehdä koulutyöt kunnolla.


Suvin vastausta ei kuulunut ja halusin uskoa, ettei hän ollut nähnyt vielä viestiä. En halunnut katsoa, sillä oli parempi toivoa pitkän viiveen johtuvan mainitusta syystä.


Jatkoin katon tuijottelua ja tähtikuviosta katseeni siirtyi kirjahyllyyni. Äidin kuva oli siellä enkä malttanut ainoastaan katsoa sitä etäältä. Nousin ylös ja otin sen taas kerran ihailtavaksi. Pidin äidistäni yli kaiken ja oli todella kurjaa, etten nähnyt häntä juuri ikinä enkä oikein ymmärtänyt miksi hän oli valinnut tuollaisen elämän.


Äiti oli menestynyt jo opiskeluissaan ja raivannut valmistumisen jälkeen tiensä aina korkeimmalle huipulle. Hän oli tutkija ja teki ilmeisesti äärimmäisen tärkeää työtä. En tiennyt tarkalleen millä alalla, mutta hän oli aina töissä. Äiti kiersi suurimman osan vuodesta maailmalla ja kävi harvoin kotona. Silloinkin hän oli tavallaan töissä puhelimensa sekä tietokoneen välityksellä.


Olin vieraantunut äidistä, vaikka rakastin ja arvostin häntä yli kaiken. Kai sekin kertoi äidin menestyksestä, että hän tienasi todella paljon. Siksi meillä oli kotiapulainen sekä puutarhuri. Äidin ansiosta isän oli mahdollista olla koti-isä.


Olin varma, että äiti palaisi heti kotiin, jos tietäisi miten asiat täällä olivat. Isä oli ollut jo vuosia hautautuneena pelimaailmaansa eikä pystynyt huolehtimaan edes itsestään, saati minusta.


Kävin joskus salakuuntelemassa hänen ovensa takaa ja monesti isä jutteli verkon välityksellä pelikavereilleen. Silloin hän vaikutti täysin normaalilta, mutta otettuaan kuulokkeet korviltaan ja silmät monitoriltaan, hän oli kuin kävelevä kuollut.


Isä eli pelkällä energiajuomalla ja suklaalla. Ei syönyt oikeaa ruokaa juuri koskaan ja oli laiha kuin luuranko. Kukaan ei puuttunut tilanteeseen, koska kukaan ei tiennyt paitsi minä ja Rita. En halunnut kertoa tilanteesta, sillä ilman huoltajaa minut otettaisiin huostaan.


Sitä en halunnut ja ehkä Ritakin piti suunsa juuri siitä syystä. Ei kukaan huomannut syrjäytynyttä elämäntapaamme kulissien pysyessä pystyssä. Kaikki laskut tuli maksettua ajallaan, kiitos äidin. Talo oli aina kunnossa ja minut puettu siististi, kiitos puutarhurin sekä Ritan.


Näin meidän arkemme eteni, tasaisen tylsästi vailla kummoisiakaan käänteitä. Ei minulla ollut suunnitelmaa tulevaisuuden varalle. Eikä sitä varmasti ollut isälläkään, ainakaan jos ei oteta huomioon hänen nerokkaita pelistrategioitaan. Isä esitteli niitä minulle, kun oli vielä hieman sosiaalisempi. Mitä minä peleistä ymmärrän, niin kuviot olivat todella nerokkaita.


Ei minulla tosiaan ollut suunnitelmaa tulevaisuuteni varalle, mutta en käyttänyt aikaani murehtimiseen. En ainakaan nyt, kun puhelimeni piippasi toivoa herättävästi.


Otin kapulan yöpöydältä ja hyppäsin sängylleni makaamaan yrittäen avata näppäinlukon mahdollisimman nopeasti. Niin kovasti odotin yhteydenottoa siltä yhdeltä ja toiveisiini vastattiin puhelimen ruudun kirkastuessa. – Mennään vaan! Tule meille ja lähdetään täältä yhdessä, Suvi kirjoitti pikaviestipalveluun.









ERAKKO


Kävelin iloisena pitkin kotikatuani kohti Suvin taloa. Heidän perheensä asui saman kadun päässä metsänlaidan hienossa valkoisessa talossa. Suvilla oli muutenkin mukava perhe toisin kuin minulla. En ollut kuitenkaan kateellinen, vaan iloinen heidän puolestaan.


Oli mukava mennä taas Suville ja toivoin näkeväni myös hänen vanhempansa, jotka olivat aina pitäneet minusta. Samaten toivoin näkeväni hänen pikkuveljensä, mutta siskoon en halunnut törmätä. Ihmettelin monesti, miten kaksoset voivat olla niin erilaisia.


Tie oli tällä kertaa autio, vaikka yleensä ikäisiäni kyllä pyöri näissä kortteleissa päivittäin. Itse pysyttelin enimmäkseen kotona tai metsässä, mutta siitä huolimatta törmäsin aivan liian usein kaduilla aikaansa kuluttavaan nuorisoon.


Monesti mielessäni käväisi, että ehkä syy välien viilenemiseen kaikkien kanssa olikin minussa eikä kenessäkään muussa. Se teki mieleni haikeaksi, mutta en onnistunut muuttumaankaan. Muista en välittänyt, mutta en halunnut välien viilenevän ainoan ystäväni kanssa.


Suvin talo näkyi jo ja tämä viimeinen satametriä oli aina hermoja raastavaa. Taloa vastapäätä asui nimittäin erikoinen tyyppi. En tuntenut häntä ja nähnytkin vain silloin tällöin ohimennen kadulla.


Suvi kertoi miehen touhuavan aina jotain ja vanhan projektin valmistuessa hän aloitti aina uuden eikä rakentamisen äänet ikinä lakanneet kuin vähäksi aikaa.


Miehen salaperäisyyttä lisäsi tuuhea kuusiaita, joka ikään kuin hävitti salaisen valtakunnan uteliaiden katseilta. Pihalle näki ainoastaan kapeasta ajoväylästä enkä useimmiten uskaltanut katsoa sinne johtuen miehen kamalasta maineesta.


Huomasin muuttuvani hermostuneemmaksi kulkiessani kuusiaidan viertä kohti taloa. En halunnut mennä tien toiselle puolelle, sillä tavallaan tuo outo mies kiinnosti minua valtavasti peloistani huolimatta.


Moottorisahan pärinä tunkeutui aidan läpi tärykalvoilleni ja tuoreen puun tuoksu leijaili sieraimiini, josta päättelin miehen touhuavan taas jotakin. Tuo outo erakko oli tosiaan aina jollakin kummallisella tavalla vetänyt minua puoleensa ja aina kulkiessani talon ohi toivoin tapaavani miehen.


Olin kohdannut hänet muutamia kertoa ennenkin, mutta käänsin joka kerta katseeni pois ja juoksin turvallisen välimatkan päähän. Mies ei ikinä tervehtinyt minua, vaan ainoastaan murahti jotakin epämääräistä. Hän ei silti maineestaan huolimatta ollut pelottavan näköinen, vaan vaikutti ennemminkin ihan tavalliselta eläkeläiseltä.


Olin pienestä asti kuullut kauhutarinoita takapihalle haudatuista kuolleista ihmisistä enkä ollut edes varma olivatko tarinat ainoastaan tarinoita. Ne paljastivat tuon kammottavan ihmishirviön houkuttelevan uhrinsa pihalleen ja tekevän heille mitä hirvittävimpiä asioita. Söi kuulemma parhaimmat enkä halunnut tietää mitä muille tapahtui.


Tarinoiden mukaan mies käytti mitä mielikuvituksellisimpia tapoja päästäkseen iskuetäisyydelle. Eräskin mieleeni jäänyt tapa oli, että hän teeskenteli loukanneensa itsensä ja huutelevan tuskissaan apua. Hänen kerrottiin maskeeranneen vammansa niin taitavasti, ettei uhri osannut epäillä yhtään mitään ennen kuin oli liian myöhäistä.


Oli kai lapsellista uskoa typeriin juttuihin vielä näin vanhana, mutta en mahtanut mitään kananlihalle muuttuvalle iholleni aina kävellessäni talon ohi.


Testasin taas kerran rohkeuttani hiipimällä nurmikolla aivan kuusiaidan vieressä. Pihan ajotie oli enää muutaman askeleen päässä, kun moottorisaha käynnistyi aidan toisella puolella aivan vieressäni.


Siinä samassa jalkani muuttuivat täysin hervottomiksi. Sellaisiksi kuin ne monesti muuttuvat unessa yrittäessä juosta pakoon jotain kammotusta. Sen kaltaisessa painajaisessa ei vain pysty pakenemaan. Jalat eivät liiku, vaan tarttuvat kiinni upottavaan tantereeseen tehden karkaamisyritykset toivottomiksi.


Päätin vakaasti olla rohkea, sillä olinhan minä jo lukiolainen enkä mikään pikkupoika. Jalat kuitenkin muistuttivat lähinnä puolikypsiä spagettitankoja, joten juoksuaskeleet saattoivat olla lähestulkoon mahdottomia.


Onnistuin astumaan nurmikolta sepelille ja kauhukseni mies ilmestyi aidan toiselta puolelta eteeni. Hän tuijotti minua yläilmoista ja vaikutti ainakin kolme kertaa pidemmältä. Kiljahdin kuin pikkutyttö ja yritin saada hervottomat jalkani kuljettamaan loput vartalostani turvallisen välimatkan päähän.


Yllättäen ne toimivat jopa paremmin kuin normaalisti ja pääsin kuin pääsinkin turvaan. Suvin pihalle kipitettyäni pysähdyin ja olin varma henkeni olleen vain hiuskarvan varassa. Kuulin miehen murisevan jotain ja päättelin hänen olevan vihainen menetettyään illallisensa.


Painoin Suvin ovikelloa ja jäin odottamaan jännittyneenä oven taakse. Pian hänen äitinsä saapui avaamaan ja tervehti iloisena. – Moi Tane! Kiva nähdä sinua pitkästä aikaa, hän huudahti ilmiselvästi ilahtuneena ja päästi minut sisälle.


Vaihdettuani kohteliaisuudet lähdin kävelemään alas rappusia Suvin huoneen eteen. Talo oli todella viihtyisä ja olisin halunnut olla yksi perheen lapsista. Komeiden huonekalujen asettelu oli tarkoin harkittu ja kauniit koriste-esineet täyttivät lipastojen sekä hyllyköiden pinnat. Seinät olivat tapetoitu optimistisilla lausahduksilla paremmasta huomisesta ja kymmenet kehystetyt valokuvat kertoivat perheen vaiheista vuosien varrelta.


Kävelin käytävän toiseen päähän kohti Suvin huonetta ja ihmettelin alakerran valoisuutta. Talomme olivat samankaltaisia, mutta meidän oli pimeä sekä kolkko ja tämä valoisa sekä kodikas.


Kiritin vauhtiani päästäkseni siskon oven ohi antamatta pienintäkään vihjettä läsnäolostani. Emme pitäneet toisistamme ja halusin vältellä kohtaamista viimeiseen asti. Sini etsi jatkuvasti kiistakumppania, johon purata vihamielisen luonteensa negatiivisuus enkä mistään hinnasta halunnut ajautua väijytykseen.


Livahdin lohikäärmeen pesän ohi ja jäin koputuksen jälkeen oikean oven eteen odottamaan kehotusta astua sisälle huoneeseen. Ovessa ei ollut lukkoa, mutta Suville oli tärkeää, ettei sinne rynnätty äkkiarvaamatta. En tiedä mitä Suvi huoneessaan puuhaili, mutta tottelin toivomusta. Arvostin itsekin yksityisyyttäni, vaikka omassa kodissani sitä ei ikinä rikottu.


Joskus tavallaan toivoin, että joku ryntäisi huoneeseeni äkkiarvaamatta. Isä ei ikinä tehnyt niin ja Ritakin välitti asiansa ällistyttävän kuuluvalla äänellään riippumatta siitä missä kohtaa hän sattui talossa oleskelemaan.


– Sisään, Suvi pyysi ja astuin hänen somaan prinsessahuoneeseensa. Suvi pyysi minua odottamaan sängyllä ehostuksen valmistumista ja kehotuksen kuultuani piilotin levitetyt käsivarteni saamatta kaipaamaani halausta.


En ymmärtänyt näitä naisten juttuja ja ainaista meikkaamista sekä harjaamista. Minä en tehnyt muuta kuin kävin suihkussa ja pesin hampaat. Siksi pidin lyhyitä hiuksiakin, sillä ne olivat aina hyvin ja minulle oli kerrottu näyttäväni hyvältä siilitukkaisena. Tai, Rita oli kerran kehaissut.


Seurailin Suvin puuhia ja yritin keksiä jotakin juteltavaa. Hiljaisesta luonteestani huolimatta puhuin Suville paljon enemmän kuin kenellekään muulle enkä ymmärtänyt mistä hiljaisuus johtui.


Päättelin kaunistumisen vievän Suvin kaiken huomion eikä hän sen vuoksi höpöttänyt taukoamatta niin kuin yleensä. Hiljaisuuden vallitessa huomasin paremmin oman puhumattomuuteni ja pyrin katkaisemaan sen millä tahansa tavalla. En keksinyt mitään järkevää sanottavaa, joten päätin olla hiljaa ja odottaa kuuliaisesti työn valmistumista.


Suvi oli muuttunut aloittaessaan lukion vuosi sitten, sillä ei hän ollut ennen meikannut. Ehostus oli alkanut vasta hänen tavattuaan sen mönkijäkuskin. Oliko sen nimi nyt joku Oliver tai Tom. Olin sen kai joskus kuullut ja unohtanut saman tien.


Katselin Suvin huonetta hänen harjatessa hiuksiaan ja yritin saada paremman asennon sängyllä, mutta se oli vaikeaa kymmenien pehmolelujen peittäessä sen lähes kauttaaltaan. Siinä Suvi ei ollut muuttunut ja hän rakasti pehmolelujaan yhtä kovasti kuin aina ennenkin.


Tarkemmin katsoen hänen huoneensa ei ollut muuttunut mitenkään, vaikka Suvi ehkä olikin toisenlainen. Meikkipöytäkin oli ollut huoneessa aina, vaikka ennen se oli varattu Barbieille sekä niiden tarvikkeille.


– Valmis! Miltä näytän, Suvi kysyi käännyttyään tuolilla minua kohti. – Kauniilta niin kuin aina, vastasin hymyillen. Tarkoitin kohteliaisuuttani, vaikka mielestäni hän näytti kauniimmalta ilman meikkiä.


Suvi teki samat virheet kuin niin monet muutkin ikäisensä ja tuhri liian paljon liian monta väriä. Lopputuloksesta tuli aina huonompi kuin alkuperäinen, mutta en sitä hennonut Suville kuitenkaan kertoa.


– Mennään sitten! Äiti teki meille evästä, Suvi huudahti. Hän lähti kohti yläkertaa ja seurasin vanavedessä päästämättä rakkauden kohdettani liian kauaksi karkuun.


Me pidimme aina itsestään selvyytenä, että Suvin äiti teki meille purtavaa. Hän pakkasi ne kannelliseen koriin, jossa oli myös sama vanha viltti mukana. Se oli aina vitivalkoisen puhdas ja äidin oli varmasti pakko pestä se joka kerran jälkeen.


Kiitimme äitiä ja lähdimme ulos eteisen ahtaasta tuulikaapista. Hän huusi vielä perään, että haluaisi nähdä minua useammin, joten lupasin tulla käymään taas pian.


– Ei mennä sieltä, sanoin Suville hänen lähdettyä kävelemään kotikatua kohti salapaikkaamme. – Miksi ei, Suvi ihmetteli valittuaan lyhyimmän mahdollisen reitin.


– Ei ole mitään erityistä syytä, mutta kierretään metsän kautta ihan vaan vaihtelun vuoksi, selittelin.


Oikeasti en halunnut kohdata erakkoa enää uudelleen enkä ainakaan kirkaista samalla tavalla. Suvi ei tietenkään pelännyt naapuriaan enää, jos nyt oli ikinä pelännytkään. Se taisi olla yksi omista kummallisuuksistani. Jäädä nyt pelkäämään lapsuuden kauhutarinoita.


– Käännytään taas, sanoin ja lähdin ylös pyörätietä kuuntelematta Suvin vastausta. Hän ihmetteli poukkoilevaa reittivalintaani, mutta perustelin sitä halullani nähdä, oliko Ritan auto vielä pihallamme.


En halunnut jatkaa pyörätietä alas, vaikka sieltä olisi kulkenut hyväkuntoinen polku lähes määränpäähän, sillä alueen mopopojat ajavat usein samaan kevyenliikenteenväylää koteihinsa. Varsinkin, jos olivat olleet skeittiparkissa ja siellä ne useimmiten maleksivat tekemättä mitään hyödyllistä.


Pääsimme lopulta näköalapaikalle törmäämättä yhteenkään epämiellyttävään vastaantulijaan matkan varrella. Koin oloni turvalliseksi, sillä tänne ei ollut ikinä eksynyt yksikään kutsumaton vieras.


Suvi pyyhki roskat sahapöllien päältä ja istahti yhdelle niistä alkaen valmistella nuotiota. Olimme sahanneet istuimet löytämästämme puunrungosta puutarhurin avustuksella ja nyt ne palvelivat meitä jo ties kuinka monetta vuotta.


Suvi avasi piknikkorin ja antoi minulle leivän sekä mukin. Laskin ne pöydän virkaa toimittavalle kivelle ja kiersin termospullon kannen auki.


Otin roskan pois Suvin hiuksista, johon hän vastasi kiitollisena hymyillen. Ei siinä oikeasti ollut roskaa, mutta halusin koskea ja se tuntui helpolta tekosyyltä.


Katsoin alla avautuvaa maisemaa ja nautin hetkestä täysin siemauksin. Aurinko alkoi jo laskea ja kaupungin valot muuttivat pikkukylämme välkkyväksi kuin suurkaupungin. Paloauton sireeni valitti kiirettään jossain kaukana ja loittoni pian kuulumattomiin.


Suvi laittoi käden hartialleni ja skoolasimme kaakaomukeillamme. Samassa kuulin joukon mönkkäreitä ja mopoautoja kaahaavan pyörätietä ylöspäin. Hymähdin tyytyväisenä, sillä olisin ollut hirvittävän pettynyt, jos Tom, Erik tai mikä sen nimi nyt olikaan olisi tullut vastaan ja kaapannut Suvin mukaansa. Suvi olisi varmasti halunnut lähteä ja minä taas tapani mukaan toiminut ritarillisesti.


Vietimme koko illan katsellen nuotion liekkien rauhoittavaa tanssia ja juttelimme niitä näitä. Antamani takki ei enää illan viiletessä suojannut riittävästi ja Suvi alkoi täristä kylmästä, joten ehdotin kotiinpaluuta. Saatoin hänet ovelle välittämättä mahdollisesta kohtaamisesta pahamaineisen erakon kanssa ja halasin pitkään sekä tiukasti toivottaen hyvät yöt unelmieni tytölle.


Lähdin kotia kohden mieli keveänä ja paremmalla tuulella kuin aikoihin. Ilta oli ollut suurmenestys, sillä Suvi tunnusti kaivanneensa seuraani. Me sovimme näkevämme useammin ja viettävämme enemmän aikaa yhdessä enkä mitään muuta halunnutkaan. Paitsi ehkä, että olisimme muutakin kuin ystäviä.


Olin yrittänyt jokaisella lauseella kertoa tunteistani, mutta en ollut saanut kerättyä riittävää määrää rohkeutta. Näin jälkeenpäin ajateltuna sen olisi pitänyt olla tavattoman helppoa enkä siitä huolimatta onnistunut tehtävässä tälläkään kertaa.


Epäonnistuminen harmitti vietävästi ja korkealentoinen tunnelma lässähti pannukakuksi. Ihmettelin lysähtäessäni sängylleni, miten ihmeessä olin ollut taas niin tavattoman pelkuri.









SABOTAASI


Sidoin lenkkarieni nauhat tuplarusetille ja valmistauduin loikkaamaan etupihallemme jätetyn ruohonleikkurin yli. Oli pakko päästä juoksemaan ja olin käynyt lenkillä joka päivä aina koulun alkamisesta asti. Ensiaskeleet kivistivät, mutta en antanut sen suuremmin häiritä. Olin jo tottunut koko lailla jatkuviin jumeihin ja rakkoihin mitä kummallisimmissa paikoissa.


Tänään oli maanantai ja syysloman ensimmäinen virallinen lomapäivä. Koulu oli sujunut tähän asti samalla lailla kuin ennenkin. Ei lukio tosiaan ollut yläastetta erilaisempaa enkä valitettavasti tarkoittanut sitä hyvällä tavalla.


Loikkasin pihatiellä lojuvan koneen yli ja nappasin ilmalentoni korkeimmassa kohdassa omenapuusta punaisen hedelmän. Puutarhuri pahoitteli tielleni jättämäänsä estettä, mutta huusin hänelle kadulta olla välittämättä asiasta. Pelkkä ruohonleikkuri ei riittänyt pysäyttämään kulkuani ja puutarhuri kiitti suurpiirteisyyttäni jatkaen keskeneräisiä tehtäviään.


Lukio oli tosiaan aika lailla samanlaista kuin yläastekin. Olin taas yksin niin välitunneilla kuin luokassakin. Koulumatkat kuljin ilman Artoa, sillä olin tehnyt hänelle oharit heti seuraavana aamuna saatuani Suvin matkaseurakseni. Hän teki johtopäätökset henkilöstäni ja valitsi kaverinsa vastaisuudessa paremmin. En voinut siitä häntä soimata, vaikka se harmitti minua. Kaverisuhde oli alkanut paremmin kuin hyvin, mutta olin möhlinyt sen heti ensi tilaisuuden tullen. Mikä pahinta, pelkäsin tehneeni sen tahallani. Oli ehkä parempi pettyä heti kuin vasta myöhemmin.


Välitunnit vietin useimmiten koulun kirjastossa, jotta minun ei tarvinnut kuljeskella ympäriinsä vailla määränpäätä tai tarkoitusta. Ruokailut sentään suoritin muiden seurassa, sillä se oli olosuhteiden vuoksi pakollista. Olin seurassa, mutta kuitenkin yksin eikä se minua suuremmin häirinnyt. Oli tavallaan mukavaa olla yksin, sillä sain päättää mitä milloinkin tein eivätkä muiden murheet siirtyneet omikseni.


Oppitunneilla keskityin opiskeluun sekä opettajien kuunteluun. Istuin etupenkissä ja osallistuin välittämättä takapenkin kovisten pilkasta. En onnekseni ollut ainoa, jota he piikittelivät. Myös muut niin sanotusti kunnolliset saivat osansa johtuen epäcoolista käytöksestään, mukaan lukien opettaja.


Minä tietäisin mitä takapenkkiläisille tulisi tehdä, mutta koulumaailma nyt oli mikä oli. Tässä paikassa voima voitti järjen mennen tullen, vaikka olin toivonut sen lukiossa olevan jo toisin. Olin ollut varma järjen päihittävän lihakset, mutta järjestys podiumilla ei ollut ennustukseni kaltainen.


Ihmettelin kuinka paljon lukioon pääsi tyyppejä, joita ei varsinainen opiskelu tuntunut juuri kiinnostavan. En kuitenkaan luopunut suunnitelmastani ja olin vakuuttunut, että reseptini tulisi kantamaan hedelmää. Ehkä sitten oikeassa maailmassa vuosikausien puurtaminen kirjojen ja läksyjen parissa tuottaisivat korkeamman aseman sosiaalisekonomisessa hierarkiassa.


Ei elämäni pelkkää kurjuutta ollut, sillä päiviäni piristivät ihanat tunnit ystäväni seurassa. Tapasimme Suvin kanssa usein jopa monta kertaa viikossa ja se riitti minulle enkä tuntenut itseäni sen yksinäisemmäksi kuin ennenkään.


Näköalapaikalla vietetyn illan jälkeen hän jopa käveli kanssani kouluun monena aamuna. Yhteiset matkamme jatkuivat, kunnes se yksi sai moisesta tarpeekseen ja alkoi hakea Suvin aamuisin kouluun viidentoistatonnin mönkkärillään.


Suunnittelin ostavani samanlaisen, mutta ainoastaan hienomman sekä kalliimman kuin kenelläkään toisella. Rahasta hankinta ei jäisi kiinni, sillä minulla oli säästöjä tilin täydeltä. Sain vinguttaa äidin nimissä olevaa luottokorttia tonnin kuukaudessa enkä kuluttanut kuin murto-osan ja olin jo vuosikausia käyttänyt loput luotostani erilaisiin sijoituksiin.


Voisin väittää, että olin ainakin oman lukiomme varakkain oppilas. Enkä siis vertaa itseäni niihin, joiden vanhemmat ostivat kullanmuruilleen mitä he ikinä halusivat. No, tavallaan äitihän sijoitukseni maksoi. Eikä pelkästään tavallaan, vaan ihan kirjaimellisesti. Se oli silti mielestäni eri asia, sillä sijoitukset olivat nyt minun nimissäni ja koronkorkoa oli jo ehtinyt kasautua reilusti.


Vuodatuksestani on varmasti helppo tehdä johtopäätös, etten juuri pitänyt Suvin poikaystävästä Oliverista. Hänen nimensä olen sentään lopulta saanut painettua mieleeni.


Me olimme kilpailijoita, verivihollisia. Oliver oli Suvista mustasukkainen ja hän luuli minun yrittävän kaapata Suvi itselleni. Hän on siinä oikeassa, sillä juuri niin minä aion tehdä.


Olen minäkin mustasukkainen Suvista enkä todellakaan haluaisi päästää häntä ikinä Oliverin kaltaisen luihun seuraan. En vain pysty sitä mitenkään estämään, mutta en leiki enää ritaria, vaan yritän tehdä Suvin valinnan aina mahdollisimman vaikeaksi. Siis sen, haluaako hän viettää aikaa kanssani, vai Oliverin.


En kuitenkaan mangu Suvin seuraa tai kerjää hänen huomiotaan kuin joku säälittävä simppaaja. Olen oppinut Oliverin kanssa kamppaillessani, että hän on todellinen alfayksilö. Itse olen jotain muuta, sillä en halua kilpailla lauman herruudesta enkä tarvitse hännystelijöitä ympärilleni. En halua seurata johtajaa, mutta himoitsin palkintoa, jonka voittaja ykköspaikastaan ansaitsi.


Oli vain niin kovin vaikeaa pärjätä muille samasta palkinnosta kilpaileville heidän ollessaan kaksi kertaa suurempia. Ei se ole ongelma kymmenen vuoden päästä, jolloin lompakon paksuus ja yhteiskunnallinen asema määrittelee nokkimisjärjestyksen. Tässä ajassa ja paikassa se sitä kuitenkin oli. Lukiossamme, jossa voima voitti järjen vielä harmittavan usein.


Asioiden liiallinen pähkäily oli yksi syy lähes päivittäisille juoksulenkeilleni. Minun oli vaikea saada asioita järjestykseen pääni sisälle niiden pörrätessä siellä vailla järjestystä ajaen minut välillä hulluuden partaalle.


Lenkillä sitä vastoin pääsin tilaan, jossa vain juoksin ja kaikki painui paikoilleen kuin itsestään. Sain ajatukset lajiteltua omiin lokeroihinsa ja mieleni pysyi tyynenä ennalta määräämättömän ajan.


Jotain kummallista tapahtui kehon pakertaessa yksinkertaisten asioiden parissa. Aivoton työskentely sai mielen toimimaan tehokkaammin ja alitajunnan vallattua taistelukentän se pystyi toimimaan ilman tajunnan rajoituksia. Useimmiten huuma sai minut valtaansa heti ensimmäisestä askeleesta alkaen ja jatkui lenkin loppuun saakka. Niin tapahtui tälläkin kertaa enkä edes huomannut ohittaneeni erakon pelottavaa taloa.


En kaivannut pelonsekaista jännitystä, mutta halusin nähdä hänet uudelleen ja ehkä jopa tutustua paremmin. Arvelin aistivani hänessä isähahmon, jota minulle ei ollut ikinä suotu.


En jäänyt harmittelemaan tilaisuuden menettämistä vaan lupasin itselleni pysähtyä seuraavalla kerralla vaihtamaan sanan tai pari.


Asfalttitien muuttuessa metsäksi hyppelehdin kivien ja juurien päällä vuosien saatossa tallaamallani polulla. Loikin suurimman lohkareen huipulle ja hyppäsin tarraten ranteen paksuiseen männynoksaan. Pidätin hengitystäni ja yritin vetää itseni sen päälle. Ähisin ja puhisin onnistumatta tälläkään kertaa. Sain ainoastaan kosketettua leuallani puun karkeaa kuorta. Pudottaudun maahan, mutta en ollut pettynyt. Tuntui kuin olisin päässyt hieman ylemmäs kuin viime kerralla.


Jatkoin matkaani ja pelästyin pusikon takaa ilmestynyttä koiran ulkoiluttajaa. Hän oli päässyt huomaamatta aivan liian lähelle. Nainen oli tuttu, mutta en muistanut hänen nimeään. Silittelin syötävän söpöä koiraa ja annoin sen nuolla naamaani. Nainen puhui jotain mukavan viileästä syyssäästä enkä oikein osannut vastata turhanpäiväiseen jutusteluun mitään, joten keskityin paijaamaan karvaturria.


Lopulta nainen veti koiransa kimpustani ja jatkoi matkaansa pitkin kivien valtaamaa polkua. Lähdin itse vastakkaiseen suuntaan ja reittini kulki korkean kallion päälle linkkitornin juurelle.


Juoksin usein sen toista rinnettä ylös ja toista alas ennen kuin jatkoin lenkkiäni syvemmälle metsään. Se nostatti mukavasti sykkeet heti alkumetreillä ja kuljetti verta lihaksiini.


Olin juuri kiihdyttämässä vauhtiani kohti rinnettä kuullessani sarjan pamauksia. Pysähdyin puunrungon taakse tarkkailemaan ympäristöäni, sillä tiesin varsin hyvin mistä äänet tulivat ja mitä ne olivat.


Seudun nuoret kävivät usein leikkimässä sotaa linkkitornin rakennusten välissä. He ampuivat toisiaan kuulapyssyillä ja ilmeisesti viimeinen eloonjäänyt kruunattiin kukkulan kuninkaaksi. Tuollainen pelleily ei minua kiinnostanut. Tai tavallaan kiinnosti, mutta ei siltikään. Ehkä, jos tuntisin kaikki osallistujat eivätkä he vihaisi minua, niin sitten.


Vaihdoin suuntaa ja lähdin kiertämään linkkitornin kalliota sen alakautta. Oli pakko valita eri reitti, sillä minulla oli tuoreessa muistissa kerta, jolloin juoksin tornille taistelun ollessa käynnissä. Sotamoodin huumassa olleet leikkisotilaat äkkäsivät tunkeilijan ja lyöttäytyivät yhteen saadakseen vieraan vallan vakoojan pois päiviltä. Yritin oppia virheistäni ja katsoin tällä kertaa parhaaksi kiertää kallio kiertotietä.


Paukuttelu kuului selvemmin kallion toiselle puolelle, mutta en nähnyt yhtäkään urheista sotureista. He olivat kai jämähtäneet asemasotaan rakennusten välille eikä kummaltakaan puolelta löytynyt tarpeeksi nerokasta sotapäällikköä luomaan uutta taktiikkaa epäonnistuneen tilalle.


Olin ylittämässä autotietä huomatessani rivin ajoneuvoja parkkeerattuna kallion juurelle pusikoiden taakse. Yksi niistä oli varsin tutun näköinen ja pirullinen ajatus juolahti mieleeni.


Pysähdyin ja katsoin ympärilleni näkemättä ristin sielua yhdessäkään ilmansuunnassa. Pyssyjen pauke jatkui lähes taukoamatta ja uskoin olevani yksin kallion juurella.


Loikin höyhenen kevyesti ja lähes äänettömästi mönkkärin taakse. Otin kätkemäni kääntöveitsen taskustani, vaikka tiesin tekeväni pahan virheen. En kuitenkaan kyennyt vastustamaan kiusausta ja tilaisuus teki minusta varkaan.


Tarkoituksenani oli lyödä veitsi Oliverin mönkkärin takarenkaaseen ja tällä tavalla purkaa hitunen patoutunutta vihaani. Jännitin lihakseni iskua sekä pakomatkaa varten ja kuvittelin näyttäväni pelottomalta viikinkisoturilta taistelutantereen melskeessä.


Yllätyksekseni veitsi ainoastaan pomppasi takaisin eikä tehnyt renkaaseen jälkeäkään. Ehkä aivan pienen viillon sain aikaiseksi, mutta en todellakaan ollut tyytyväinen aikaansaannokseeni. Olisin halunnut kuulla ilman pakenevan renkaasta ja saada pilattua edes yhden Oliverin täydellisistä päivistä.


Nousin ylös ja vilkuilin ympärilleni melkein toivoen jonkun keskeyttävän puuhani. En kuitenkaan nähnyt yhtäkään sabotaasiani estävää ja pauke jatkui kallion päällä aina vain kiivaampana.


Otin tiukan otteen veitsestä ja iskin uudelleen. Avasin silmäni ja totesin lopputuloksen olevan aivan yhtä vaatimaton kuin ensimmäisenkin yrityksen jälkeen.


Ei tämän nyt näin pitänyt mennä enkä halunnut hyväksyä epäonnistumista. Noiduin laihoja käsivarsiani ja vannoin tekeväni niistä vielä voimakkaammat kuin kenelläkään muulla.


En aikonut luovuttaa, vaan yritin toisenlaista tapaa. Asetin veitsen terän renkaaseen ja painoin sitä kaikin voimin. En vieläkään saanut rengasta puhkaistua, mutta sain aikaiseksi suuremman jäljen.


Nousin ylös ja tarkkailin ympäristöäni kuin metsäneläin petojen varalta. Heiluttelin samalla käsiäni verenkierron edistämiseksi ja yritin saada ohuet narunpätkät valmistautumaan uuteen voimainkoetukseen.


Leikkisotilaat eivät vaikuttaneet saavan toisiaan hengiltä paukuttelun jatkuessa entistäkin kovempana, joten asetin terän samaan kohtaan ja painoin kaikin voimin. Yritin samalla kiertää kahvaa kuin kairaten sitä sitkeän kumin läpi. Painoin niin kova kuin ikinä pystyin enkä halunnut epäonnistua.


Olin jo luopua koko yrityksestä puukon yhtäkkiä upotessa renkaan sisälle tuppeaan myöten. Hihkaisin onnistumisen luomasta hyvänolontunteesta, kunnes huomasin ilman pysyvän sisällä reiästä huolimatta. Johtopäätökseni oli, että terä tukki aikaansaamansa purkausaukon eikä ilma päässyt pakenemaan.


Otin kahvasta kaksin käsin kiinni ja aloin sahaamaan reikää suuremmaksi. Ensimmäisen tai toisen vedon jälkeen ilma räjähti ulos täysin varoittamatta. Säikähdin äkkinäistä paineen purkausta ja kiljahdin aivan liian kovaa. En usko kenenkään kuulleen sitä, mutta painauduin kyyryyn pensaan suojaan ihan vain varmuuden vuoksi.


Yritin irrottaa aseeni renkaasta vain huomatakseni sen jääneen jumiin vanteen ja maan väliin. Minun olisi tietenkin pitänyt puhkaista rengas sen yläosasta. Harmittelin ajattelemattomuuttani ja yritin vetää veistä ulos. Puhkomisyrityksistä väsyneiden käsieni voimat olivat huvenneet ja veitsi pysyi jumissa riuhtomisistani huolimatta.


Katselin ympärilleni pelon kouraistessa sisuksiani ja kiinnijäämisen pelko kummitteli takaraivossani. Paukuttelu oli tauonnut, mutta olin vielä yksin. Yritin paniikissa työntää mönkijää eteenpäin, jotta pyörä pyörähtäisi ja veitsi pääsisi paanteesta.


Ei se tietenkään liikkunut senttiäkään ja aloin vaipua täydelliseen pakokauhuun. Tiesin, ettei olisi kannattanut alentua sabotaasiin. Ei olisi kannattanut, vaikka kyseessä olikin veriviholliseni. Näin silmissäni merkinnän rikosrekisterissä ja synkän tulevaisuuteni taparikollisena. Tämä oli yksi elämäni lukuisista risteyksistä ja tein väärän valinnan.


Nostin pääni ylös kauhunsekainen ilme kasvoillani ja näin riemukseni takaikkunan läpi avaimien riippuvan virtalukossa. Ehkä peli ei ollut vielä menetetty ja selviämisen mahdollisuus muutaman taitavan siirron päässä.


Kiipesin ohjaamon sisälle ja ihailin menopelin suurella rahalla hankittuja lisävarusteita. Tunsin samaistuvani Oliverin etuoikeutettuun asemaan ja ymmärsin hänen ylimielisyyttään hieman paremmin.


Ymmärryksestäni huolimatta minulla ei ollut aavistustakaan, miten nelipyöräistä käskytettiin. Nyt ei kuitenkaan ollut mahdollisuutta olla varovainen ja olin valmis ottamaan miten suuria riskejä tahansa päästäkseni tilanteesta kuiville.


Käänsin virta-avaimesta ja kone hyrähti käyntiin. Painoin kaasua, mutta mönkkäri ei liikkunut eteen eikä taakse. Painoin lisää kaasua ja metelin voimistuessa pelkäsin Oliverin kumppaneineen kuulevan sen. Työnsin kaasupoljinta vieläkin lujempaa saamatta kuitenkaan liikettä aikaiseksi.


Olin epätoivoinen eikä ajatuksenjuoksuni kulkenut tehtävän haasteellisuuden vaatimalla virtauksella. Lopulta sormeni osuivat keppiin, jonka ymmärsin vaihdekepiksi. Yritin asettaa olettamaani vaihtajaa kohti ykköstä. Se rusahti väkivaltaisen runnomisen jälkeen oikeaan koloon ja nostaessani kytkimen ylös mönkkäri liikahti.


Oikeastaan se liikkui liikaakin ja kolahti päin edessä olevaa puuta. Äkkipysähdys oli niin kova, että löin pääni rattiin ja olin menettää tajuntani, mutta taistelin pitääkseni itseni hereillä. Kokeilin kuumottavaa otsaani mahdollisen haavan varalta, mutta käteni pysyessä tahrattomana jatkoin ponnisteluja saattaakseni tehtävän loppuun.


Takaiskuista huolimatta mönkkäri oli siirtynyt ja vakuutin itselleni, etten ollut vielä menettänyt mitään. Hyppäsin ohjaamosta kiertäen sen eteen niin nopeasti kuin pystyin, mutta kuullessani ääniä kallion huipulta vetäydyin renkaan taakse piiloon.

